እዚ ኣብ ኤርትራ ንኣስታት ሰለስት ዑቁድ (30 ዓመታት) ኣብ ስልጣን ዘሎ መንግስቲ፡ ቅድሚኡ መሰል ርእሰ ውሳነ ኤርትራ ንምርግጋጽ ን30 ዓመታት ዝተኻየደ ብረታዊ ቃልሲ መሪሑ ዝኣተወ ሓይሊ እዩ። እዚ ብኹለንትናኡ ብወተሃደራዊ ምሕደራ ዝተቐርጸ ስርዓት፡ ኣብ እዋን ቃልሲ፡ ናብ ጸላኢ ምስጢር ከይሞልቆና ብምባል፡ ኩሉ ነገሩ ኣዝዩ ምስጡር እዩ ነይሩ። ካብኡ ብዝሓለፈ እኳ ደኣ ኣብ ውሽጢ እቲ ውድብ ኩሎም ኣባላት እቲ ግንባር ዘይፈልጡዎ ንዓመታት ተሰዊሩ ንጥፈታቱ ዘካይድ ዝነበረ ካልእ ስውር ውድብ ነይሩዎ። እቲ ብምስጢራዊ ሰልፊ ዝፍለጥ ሓይሊ ከኣ እዩ ንኹሉ ንጥፈታት እቲ ውድብ ዝምእዝንን ዝመርሕን ነይሩ። ኣባላት እታ ምስጢራዊት ውድብ፡ እቶም ኣብ ውዑይን ዝሑልን ሓቢሮሞም ዝነብሩ ብጾቶም ከይፈልጡዎም፡ ብኣዝዩ ረቂቕ ጥበብ፡ መብዛሕቱ ግዜ ብለይቲ እዮም፡ ኣብ ሕቡእ ቦታ ኣኼብኦም ዘካይዱ ነይሮም። እቲ ውድብ እምበኣር እዚ ምስጢራዊ ኣሰራርሓን ባህርይን ሒዙ እዩ ናጽነት ኣረጋጊጹ። ፕረዚደንት ኢሳይያስ ኣብ 1994 ኣብ ህዝባዊ ግንባር ሰልፊ ከምዝነበረ ብወግዒ ምስገለጸ ከኣ ብዙሓት ገዳይም ተጋደልቲ ብፍላይ ገሊኦም ኣብ ዝለዓለ ጽፍሒ ሓላፍነት ነይሮም ከብቅዑ ምስጢራዊ ሰልፊ ከምዝነበረ ዘይምፍላጦም ብዙሕ ዝጎሃዩን ዝተሰመዖምን ነይሮም። ኣብ ሓምሳታት ዘጋጠመ ታሪኽ ሽፍትነት ኤርትራ መንእሰያት ኤርትራ እንታይ ይደልዩ?
